החורף כבר כאן, לגמרי. מזג אוויר סגרירי ולא מאוד ידידותי, עננים אפורים, ממטרים מפעם לפעם ואפילו שלג קל פה ושם, גורמים לכולנו לחוש את החורף הישראלי על בשרנו, ובגדול. אז אם לצד השמחה על מפלס הכינרת המשתפר בהתמדה, אתם מוצאים את עצמכם מתגעגעים למעט שמש חמימה, לשמים תכולים ומסבירי פנים ולמזג אוויר סימפטי יחסית, אתם מוזמנים לרדת דרומה לאילת, ולשכוח את הקור לשעות מספר. לחוויה מעמיקה, אותנטית ו”אילתית” במיטבה, אתם מוזמנים לצאת למסלול אופניים קסום בשביל סובב אילת ולחוות את אילת מנקודת מבט קצת אחרת.
אורך המסלול: שביל סובב אילת הינו מסלול טבעתי המשתרע על פני 21 קילומטרים.
– חלק השביל המשתרע מנקודת המוצא של המסלול עד לפארק הצפרות הינו ברמת קושי קלה – בינונית ומתאים לרכיבה במסגרת משפחתית.
– המשך המסלול הינו ברמת קושי גבוהה, ומציע רכיבה אתגרית.
הנחיות בטיחות: במהלך הרכיבה, יש להיצמד לנתיב המסומן. בהיתקלות עם קטעים מורכבים לרכיבה, יש ללכת רגלית.
מומלץ להצטייד ב: קסדה, מים, כלים לתיקון אופניים במקרה של תקלה, מגדיר ציפורים ומשקפת (לצורך השהות בפארק הצפרות באילת במהלך המסלול).
נקודת הפתיחה של מסלול הרכיבה הינה בחופו הצפוני של הים האדום, בסביבת הטיילת, לא רחוק ממלון הרודס הממוקם בסמוך.
התחילו ברכיבה וסעו לכיוון מזרח, לכיוון אזור גבול ישראל – ירדן. תחילתו של השביל ממוקמת מזרחית לגשר אשר חוצה את תעלת ההזנה של “לגונת השלום” ומיועד למעבר הולכי רגל. לאחר רכיבה קצרה תפגשו בפנייה חדה לכיוון צפון, המקבילה לתעלת המים. המשיכו ברכיבה צפונה והתענגו על הנוף האופייני הטובל במטעי תמרים צפופים ומעוררי השראה ובשדות המוריקים של הקיבוץ הסמוך -קיבוץ אילות – עד שתגיעו לפארק הצפרות. חלק המסלול המתון יחסית ומותאם לרכיבה משפחתית מסתיים בנקודה זו. אם אתם מסתפקים בחלק זה, היכנסו לבילוי מרהיב בפארק הצפרות ושובו על עקבותיכם בדרך ממנה הגעתם. אם אתם בעלי סיבולת גבוהה וחובבים אתגרי רכיבה טובים, היכנסו לפארק הצפרות לבילוי מרתק ולאחר שתמצו את החוויה, המשיכו ברכיבה.
בכניסה לפארק הצפרות תוכלו לקשור את אופניכם ולצלול למסע מרתק לעולמם של בעלי הכנף. הפארק משתרע על פני מזבלה ששוקמה, והפך לנקודה אטרקטיבית לציפורים נודדות החונות בו בדרכן מאירופה ומאסיה לעבר יבשת אפריקה למנוחה קלה ולאגירת כוחות בדרך אל היעד. בפארק ממוקמים בריכת מים מתוקים ובריכת מים מלוחים, תחנת טיבוע שהינה הגדולה ביותר בישראל, וגם מרפאה ייחודית המספקת טיפול לציפורים הזקוקות לכך. אם הצטיידתם במגדיר ציפורים ובמשקפת, תוכלו לצפות בציפורים מרהיבות מבעד לנקודות מסתור מיוחדות שהוקמו על ידי קק”ל בצלם של עצי הפארק ומאפשרות צפייה עוצמתית ואותנטית במיוחד. פארק הצפרות מדהים בכל ימות השנה, אך אין כל ספק כי עונות הנדידה הן עיתוי הביקור המומלץ ביותר. מחודש אוקטובר ועד לחודש דצמבר בעונת הסתיו, ומחודש פברואר עד לסוף חודש מאי בעונת האביב, חוויית הביקור בפארק הצפרות תחשוף אתכם למגוון מדהים של בעלי כנף ותספק לכם חוויה בלתי נשכחת.
אם בחרתם להמשיך עם השביל, המשיכו ברכיבה, על פי השילוט, במקביל לכביש הערבה ומתחת לגשר של נחל רודד. רכבו בנתיב זה עד שתתחברו אל דרך הרכב, אשר פונה לכיוון דרום, לכיוון הקיבוץ אילות. אם אתם ממהרים, דלגו על הקיבוץ ממערב והמשיכו ברכיבה לכיוון פארק הולנד, ששביל סובב אילת עובר בו. אם יש לכם די זמן, תוכלו לעצור לאתנחתא קלה בקיבוץ אילות, להתרווח להנאתכם ולהתענג על ארוחה קלה או חטיף מרענן באחד המזנונים העומדים לרשותכם.
פארק הולנד נחשב לאחד היערות הייחודים והמאתגרים ביותר ביערות קק”ל, ושמו נגזר ממקור המימון שאפשר את הקמתו – ידידי קק”ל ההולנדים. היער ניטע בין קיבוץ אילות לאילת, בתנאי מדבר מאתגרים במיוחד. צמיחת העצים מתאפשרת באמצעות מי קולחין שמקורם באילת, וזני הנטיעות הדומיננטיים שנבחרו לגדול בו הם שיחים ועצים שהינם בעלי כושר עמידה מספק להתמודדות עם תנאי האקלים באזור. שפעת הצמחייה המפארת את פארק הולנד מושכת מגוון ציפורים, מכרסמים וזוחלים למיניהם, המוסיפים נופך ייחודי לנוף. לאחר שתמצו את חוויית הבילוי בפארק המדהים, בצעו אחורה פנה ושובו על עקבותיכם, בדרך ממנה הגעתם, אל נקודת המוצא של המסלול הממוקמת בטיילת של החוף הצפוני, בסמיכות למלון הרודס.
שמורת האלמוגים הינה אחד האתרים היותר מזוהים עם העיר אילת, ויש שיראו בה את הסמל של העיר הדרומית בארץ. שמורה זו נחשבת לאחת השמורות התת מימיות היותר ידועות ברחבי העולם כולו, הודות לשונית האלמוגים המדהימה הפרושה על פני כאלף ומאתים מטרים. ביקור בשמורה הינו חוויה סוחפת, עשירה, רבגונית וממכרת שלא תשכחו.
צאו מאילת לכיוון צפון על כביש הערבה. לאחר 20 דקות נסיעה פנו מערבה על פי השילוט אל פארק תמנע. בפארק המדהים תמצאו מגוון מסלולי הליכה מהנים למשפחות, לצד מסלולי נסיעה למבחר האתרים האטרקטיביים שבאזור, כמו עמודי שלמה, מכרות הנחושת עתיקי היומין, ועוד. האגם הגדול הממוקם בפארק מציע פעילות מגוונת ועשירה לבני כל הגילאים, כולל שייט מהנה בסירות פדלים, אוהל בדואי אטרקטיבי, מילוי של בקבוקי זכוכית בחולות צבעוניים, הטבעת מטבעות המלך שלמה, ועוד שלל פעילויות מלהיבות.
אם תמשיכו בנסיעה קצרה לכיוון צפון על כביש הערבה, תגיעו לשמורת החי בר ולמרכז הטורפים. במהלך הנסיעה בשבילי השמורה תוכלו לפגוש בראמים, יענים, יעלים, ועוד. כמו כן, לרשותכם מכשיר רדיו נייד שיספק לכם הדרכה לכל אורך הדרך. במרכז הטורפים תפגשו במבחר טורפי מדבר, דורסים, מכרסמים וזוחלים שיעניקו לכם מבט מעמיק על קסם חיי המדבר.
הקניון המרהיב ממוקם בחלק התחתון של נחל שחורת, קרוב לנקודת המפגש עם נחל אמיר והערבה. הקניון חתור במרבד ססגוני של סלעי יסוד כהים, ומציג תופעות מיוחדות המאפיינות סלעים מסוג זה. אל פתח הקניון ניתן להגיע בקלות באמצעות רכב מכיוון כביש הערבה. המסלול הינו מעגלי ומתאים ברובו לטיולי משפחות.
לאחר שתחצו את הקניון, פנו ימינה לשביל נוח להליכה המשקיף לנופי בראשית קסומים. השביל המסומן יוביל אתכם חזרה אל נקודת הפתיחה של המסלול.
אורך המסלול: שעתיים עד שעתיים וחצי.
מסעדת אנטריקוט הינה מסעדת גריל איכותית המציעה ארוחת בשרים משובחת, במחירים לכל כיס. האווירה במסעדה נעימה וביתית, ונטולת תפאורה מנקרת עיניים. התפאורה הבלתי מחייבת המאפיינת את המסעדה מתבטאת במחיר, כשהמנות המשובחות מבושלות מכל הלב ומוגשות באהבה, וכל זאת – במחירים שמאפשרים לכם להאכיל את כל המשפחה בכיף גדול.
מסעדת הבשרים הישראלית הפופולארית פתחה סניף גם באילת, המציע את התפריט עשיר של בשרים ודגים כמיטב המסורת, כי הניסיון עושה את ההבדל, וגם הטעם. אז אם קפצתם לטיול באילת, אתם מוזמנים לארוחת בשרים בלתי נשכחת.
מסעדה איטלקית אותנטית המציעה תפריט חלבי עשיר, כולל דגים, פסטות, פיצות מגוונות, ושאר מטעמים ממעמקי המטבח האיטלקי אפוף הניחוחות.
מתחם המסעדה כולל גם מאפיית בייגל ברוח אמריקאית, בה נאפים הבייגלים במקום, על פי מתכון ייחודי.
בכך, המסעדה מציעה חוויה משולבת לכל טעם, כשאתם מוזמנים לבחור בין החוויה האיטלקית לחוויה האמריקאית, בהתאם לטעמכם, בהתאם לרמת התיאבון שלכם ובהתאם לקריזה הרגעית. המסעדה מצוידת גם בגן מוריק ובמרפסת קסומה הצופה אל הרי אילת.
המטבח הפתוח של המסעדה מאפשר לסועדים לצפות בתהליך בו הולכות המנות המשובחות ונוצרות, ממש בשבילם. עושר הטעמים ומבחר הסגנונות, הטריות והשירות הם סיבה מצוינת לרדת לאילת. אתם מוזמנים!
אילת נחשבת לאחד ממוקדי התיירות הבולטים בישראל, ולא בכדי. תמהיל הנופים הייחודי, הריחוק ממרכז הארץ והתחושה של כמעט חו”ל השוררת בחלל האוויר, מהווים את המצע האידיאלי לפריחתו של ענף התיירות בעיר אילת, המציעה מגוון עשיר של בתי מלון למטיילים באזור. אתם מוזמנים לקחת פסק זמן מרענן, להתנתק משגרת החיים, ולפנק עצמכם בחופשה חלומית באחד ממלונות לאונרדו באילת.